Ди IэщIагъэм къехъуапсэхэр
Хабзэ зэрыхъуауэ, Прохладнэ къалэм и лицей №3-м щекIуэкIащ районым и школхэм щащI газетхэм я журналист ныбжьыщIэхэмрэ республикэм и газетхэмрэ радиомрэ я лэжьакIуэхэмрэ я зэIущIэ. Зэхыхьэр къызэригъэпэщащ журналист Крушельницкий Валерэ.
Абы ирагъэблэгъащ Къэбэрдей-Балъкъэр Республикэм и Журналистхэм я зэгухьэныгъэм и унафэщIым и къуэдзэ Шаваевэ Марзият, Къэбэрдей-Балъкъэр КъТРК-м и радиом, «Адыгэ псалъэ» газетым я журналистхэу Князевэ Оксанэрэ ТекIужь Заретэрэ.
Лицейм и унафэщI Чернышёвэ Светланэ хьэщIэхэр щигъэгъуэзащ егъэджэныгъэ-гъэсэныгъэ лэжьыгъэр къызэрызэрагъэпэщым, я еджапIэм газетым къинэмыщIауэ, сайти зэригъэлажьэм, хабзэм, щэнхабзэм, гъуазджэм гулъытэ зэрыхуащIым, языныкъуэ дерсхэр нэхъ куууэ зэрыщрагъэджым. ЗэIущIэм хэтахэр ирагъэплъащ я гъэсэнхэм ягъэхьэзыра фильмым.
ЕгъэджакIуэхэм я псалъэм къыхагъэщащ я гъэсэн зыбжанэ Санкт-Петербург, Москва, Урысейм и нэгъуэщI щIыпIэхэм журналистикэм зэрыщыхуеджэр.
ЗэIущIэм къыщыхагъэщащ газетхэр электроннэу фIэкIа щымыIэну псалъэмакъ куэд къызэрекIуэкIыр. НыбжьыщIэхэм зэрыжаIамкIэ, электроннэ Iэмалыр къагъэсэбэпми, тхылъымпIэм тету къыдэкI газетым иджыри щIэупщIэ зэриIэр, къэбгъэлъагъуэмэ, езыхэм ар нэхъ къызэрыхахыр, я адэ-анэхэм я гъусэу пщыхьэщхьэкIэрэ тхыгъэхэм зэреджэм къарит гупсэхугъуэм зыри зэрыпэмыхъунур.
Шаваевэ Марзият къыхигъэщащ республикэм къыщызэрагъэпэщ зэпеуэхэм хагъэхьа лэжьыгъэхэм КъБР-м и Журналистхэм я зэгухьэныгъэм и къэпщытакIуэ гупыр зэрыхэплъэр, Прохладнэ районым ис ныбжьыщIэ зэчиифIэхэр апхуэдэ зэпеуэхэм жыджэру зэрыхэтыр. Абы ныбжьыщIэхэр къыхуриджащ республикэм къыщыдэкI сабий журналхэм, газетхэм я тхыгъэ нэхъыфIхэр ирагъэхьыну.
КъБР-м и Журналистхэм я зэгухьэныгъэм къыбгъэдэкI щIыхь тхылъыр абы яритыжащ Прохладнэ районым и егъэджакIуэ нэхъыфIхэм, республикэм и зэпеуэ зэхуэмыдэхэм пашэ щыхъуа еджакIуэхэм. Апхуэдэхэщ, псалъэм папщIэ, Прохладнэ къалэм и лицей №3-м и 11-нэ классым щIэс Понаринэ Аннэ, Прохладнэ къалэм и школ №4-м инджылызыбзэр, урысыбзэмрэ урыс литературэмрэ щезыгъэджхэу Кондратьевэ Александрэ, Черниковэ Иринэ, Себастьяновэ Иринэ, нэгъуэщIхэри.
Князевэ Оксанэ журналист ныбжьыщIэхэм ехъулIэныгъэ яIэну ехъуэхъуащ икIи радиом и нэтыным хэтыну иригъэблэгъащ.
«Адыгэ псалъэ» газетым и тхыдэр 1924 гъэм къызэрыщежьэм, абы лъандэрэ и фIэщыгъэр зыбжанэрэ зэрахъуэжам, абы нэрылъагъуу зэрызиужьам, нэгъуэщIхэми тепсэлъыхьащ ТекIужь Заретэ. Республикэм и дэтхэнэ зы щIыналъэми хуэдэу, Прохладнэ районым и пресс-IуэхущIапIэми «Адыгэ псалъэр» зэрыдэлажьэр къыхигъэща нэужь, газетым и электроннэ пощтым ныбжьыщIэхэм я тхыгъэхэр ирагъэхьмэ, абыхэми зэрыхэплъэнур, нэхъ къайхъулIар зэрытрадзэнур ныбжьыщIэхэм яжриIащ. ЩIыналъэм и журналистикэм хэлъхьэныгъэфI хуэзыщIыну мыпхуэдэ щIэблэ зэчиифIэ республикэм къызэрыщIэхъуэр зэригуапэр къыхигъэщащ, зи гъащIэр а IэщIагъэм езыпхыну зи мурад ныбжьыщIэхэм тхылъ куэд еджэну чэнджэщ яритащ.
Журналист ныбжьыщIэхэр зыщIэупщIахэм хьэщIэхэм жэуап иратащ.
Крушельницкий Валерэ ныбжьыщIэхэм яжриIащ журналистикэр зэрыгугъур, ауэ ар IэщIагъэу къыхахмэ, зэи зэрахухыфIэмыдзэжынур. Валерэ хьэщIэхэм фIыщIэ яхуищIащ. Зэхыхьэм хэта журналист ныбжьыщIэхэм ящыщу а IэщIагъэр цIыху зытIущым нэхъ мыхъуми къыхахмэ, я зэIущIэр пщIэншэ мыхъуауэ къызэрилъытэнури къыхигъэщащ.
БЖЬЫХЬЭЛI Розэ.
